山居聞蛙
作者：周紫芝
朝代：宋

paragraphs: 憶昔東南居，結屋古城背。
野色带危牆，花陰弄寒砌。
月彩淡微雲，春風入衣袂。
萬籟悄無聲，獨立與誰對。
殷勤古壕蛙，爲我作鼓吹。
號昏初兩三，閙雨忽鼎沸。
懸知世俗憎，自可幽人意。
胡行如鬼速，十年滿天地。
弊廬飛劫灰，生涯轉零替。
邇來三間茅，風雨僅可蔽。
青春不改色，人事有興廢。
一聞羣蛙鳴，懷舊如夢寐。
撫事爲嘆嗟，傷心極流涕。